Αριθμ. Δ11/Β/19890/17643
Διαδικασία χρέωσης, είσπραξης, διαχείρισης, ελέγχου και παρακολούθησης και ρύθμισης τεχνικών θεμάτων επί των Ειδικών Λογαριασμών «Τελών Εκσυγχρονισμού και Ανάπτυξης Αερολιμένων (Τ.Ε.Α.Α.)» παραχωρηθέντων περιφερειακών αεροδρομίων - ρυθμίσεις ειδικών εξαιρέσεων.
ΟΙ ΥΠΟΥΡΓΟΙ
ΟΙΚΟΝΟΜΙΚΩΝ -
ΥΠΟΔΟΜΩΝ, ΜΕΤΑΦΟΡΩΝ ΚΑΙ ΔΙΚΤΥΩΝ
Έχοντας υπόψη:
Α. Τις διατάξεις:
1. Του άρθρου 217, παρ. 2, 3, 4 του Ν.4389/2016 (ΦΕΚ Α’ 94/27-05-2016) «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις»».
2. Του Ν.δ. 714/70 «περί ιδρύσεως Δ/νσεως Εναερίων Μεταφορών παρά τω Υπουργείω Συγκοινωνιών και Οργανώσεως της Υπηρεσίας Πολιτικής Αεροπορίας» (ΦΕΚ Α’ 238/7.11.1970) όπως τροποποιήθηκε με το Ν. 1340/1983 «περί τροποποίησης διατάξεων του Ν.δ. 714/1970 περί ιδρύσεως κλπ» (ΦΕΚ Α’ 35/18-3-1983).
3. Του Π.δ. 56/1989 «περί Οργανισμού της Υπηρεσίας Πολιτικής Αεροπορίας (Υ.Π.Α.) του Υπουργείου Μεταφορών και Επικοινωνιών» (ΦΕΚ Α’ 28/1-2-1989), όπως τροποποιήθηκε και ισχύει 4) του Ν. 3913/2011 «περί αναδιοργάνωσης της Υπηρεσίας Πολιτικής Αεροπορίας και άλλες διατάξεις» (ΦΕΚ Α’ 18/17-2-2011).
4. Του Ν. 1815/1988 «περί κυρώσεως του Κώδικα Αεροπορικού Δικαίου» (ΦΕΚ Α’ 250/11-11-1988) και συγκεκριμένα τις διατάξεις του άρθρου 189, όπως αντικαταστάθηκαν από το άρθρο Πέμπτο του Ν. 2338/1995 (ΦΕΚ Α’ 202/14-9-1995).
5. Του Ν.δ. 356/74 (ΦΕΚ Α’ 90/5-4-1974) «περί Κώδικα Εισπράξεως Δημοσίων Εσόδων (Κ.Ε.Δ.Ε)», όπως τροποποιήθηκε και ισχύει.
6. Του Ν. 2362/1995 (ΦΕΚ Α’ 247 27-11-1995) «περί Δημοσίου Λογιστικού, Ελέγχου των Δαπανών του Κράτους και άλλες διατάξεις», όπως τροποποιήθηκε και ισχύει.
Του Ν. 4270/2014 (ΦΕΚ Α’ 143/28-6-2014) «περί αρχών δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) - δημόσιο λογιστικό και άλλες διατάξεις».
8. Του Π.δ. 70/2015 (ΦΕΚ A’ 114/22-09-2015) «Ανασύσταση των Υπουργείων Πολιτισμού και Αθλητισμού, Υποδομών, Μεταφορών και Δικτύων, Αγροτικής Ανάπτυξης και Τροφίμων. Ανασύσταση του Υπουργείου Ναυτιλίας και Αιγαίου και μετονομασία του σε Υπουργείο Ναυτιλίας και Νησιωτικής Πολιτικής. Μετονομασία του Υπουργείου Πολιτισμού, Παιδείας και Θρησκευμάτων σε Υπουργείο Παιδείας, Έρευνας και Θρησκευμάτων, του Υπουργείου Οικονομίας, Υποδομών, Ναυτιλίας και Τουρισμού σε Υπουργείο Οικονομίας, Ανάπτυξης και Τουρισμού και του Υπουργείου Παραγωγικής Ανασυγκρότησης, Περιβάλλοντος και Ενέργειας σε Υπουργείο Περιβάλλοντος και Ενέργειας. Μεταφορά Γενικής Γραμματείας Βιομηχανίας στο Υπουργείο Οικονομίας, Ανάπτυξης και Τουρισμού».
9. Του Π.δ. 72/2015 (ΦΕΚ Α’ 115/23-09-2015) περί «Αποδοχής παραίτησης Υπουργών, Αναπληρωτών Υπουργών και Υφυπουργών».
10. Του Π.δ. 73/2015 (ΦΕΚ Α’ 116/23-09-2015) περί «∆ιορισμού Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών».
11. Της με αριθμ. 2105 (ΦΕΚ 2230/Β/14-08-2014) απόφασης του Υπουργού Υποδομών, Μεταφορών και ∆ικτύων περί «Μεταβίβασης αρμοδιοτήτων και δικαιώματος υπογραφής ‘Με εντολή Υπουργού’ στους ∆ιοικητή, Υποδιοικητές, Γενικούς ∆ιευθυντές και λοιπούς Προϊσταμένους Οργανικών Μονάδων της ΥΠΑ».
12. Του ΦΕΚ 441/ΥΟ∆∆/22-06-2015 περί «Αποδοχής παραίτησης του ∆ιοικητή της Υπηρεσίας Πολιτικής Αεροπορίας (Υ.Π.Α) του Υπουργείου Οικονομίας, Υποδομών, Ναυτιλίας και Τουρισμού και διορισμού νέου».
13. Της υπ’ αριθμ. Υ 29/8-10-2015 απόφασης του Πρωθυπουργού «περί ανάθεσης αρμοδιοτήτων στον Αναπληρωτή Υπουργό Οικονομικών Γεώργιο Χουλιαράκη» (ΦΕΚ Β’ 2168/9-10-2015).
14. Του άρθρου 40 του Ν.2065/1992 (ΦΕΚ Α’ 113/ 30-6-1992) «περί αναμόρφωσης της άμεσης φορολογίας και άλλες διατάξεις» όπως τροποποιήθηκε και ισχύει.
15. Της με αριθμό ΥΠΑ/Δ11/Β-Γ/14511/5741/15-4-2002 κοινής υπουργικής απόφαση των Υπουργών Οικονομίας - Οικονομικών και Μεταφορών και Επικοινωνιών περί «Διαδικασίας χρέωσης, είσπραξης, διαχείρισης, ελέγχου και παρακολούθησης Ειδικών Λογαριασμών «Τελών Εκσυγχρονισμού και Ανάπτυξης Αερολιμένων (Τ.Ε.Α.Α.)» - ρυθμίσεις ειδικών εξαιρέσεων» (ΦΕΚ Β’ 505/24-04-2002).
16. Της με αριθμό ΥΠΑ/Δ11/Β/5175/2071/16-03-2010 Απόφασης Διοικητή Υπηρεσίας Πολιτικής Αεροπορίας περί «Διαδικασιών χρέωσης, είσπραξης, κατάθεσης και ελέγχου Τελών Χρήσης Αερολιμένων - Τ.Χ.Α. (Τελών Προσγείωσης και Παραμονής Αεροσκαφών) και Τ.Ε.Α.Α. (Τελών Εκσυγχρονισμού και Ανάπτυξης Αεροδρομίων) στους Κρατικούς - Δημοτικούς Αερολιμένες» (ΦΕΚ Β’ 267/16-03-2010).
17. Της με αριθμό ΥΠΑ/Δ11/Β/13473/6173/17-05-2013 (ΦΕΚ Β’1328/30-05-2013) κοινής υπουργικής απόφασης των Υπουργών Οικονομικών και Ανάπτυξης, Ανταγωνιστικότητας, Υποδομών, Μεταφορών και Δικτύων «περί καθορισμού ποσών για αίτημα απαγόρευσης απογείωσης αεροσκάφους από τους δικαιούχους».
18. Της με αριθμό Δ3/Β/19988/3555/12-5-1999 (ΦΕΚ Β’891/26-5-1999) απόφασης Διοικητή ΥΠΑ «περί καθορισμού Διαδικασίας κράτησης αεροσκάφους λόγω οφειλών από Τέλη Δικαιώματα και Επιβαρύνσεις».
19. Του άρθρου 1 του Ν.2523/1997 (ΦΕΚ Α’ 179/ 11-09-1997) περί «Διοικητικών και ποινικών κυρώσεων στη φορολογική νομοθεσία και άλλες διατάξεις», όπως τροποποιήθηκε και ισχύει.
20. Του άρθρου 24 του Ν.3296/2004 (ΦΕΚ Α’ 253/ 14-12-2004) περί «φορολογίας εισοδήματος φυσικών και νομικών προσώπων, φορολογικοί έλεγχοι και άλλες διατάξεις».
21. Του άρθρου 40 του Ν.3220/2004 (ΦΕΚ Α’ 15/ 30-6-1992) «Μέτρων αναπτυξιακής και κοινωνικής πολιτικής - αντικειμενικοποίηση του φορολογικού ελέγχου και άλλες διατάξεις».
22. Των άρθρων 1 και 5 του Ν.δ. 1127/1972 (ΦΕΚ Α 48), «περί Ιδιωτικής Αεροπορίας».
23. Των άρθρων 16, 17, 18 του Κανονισμού (ΕΚ) αρ. 1008/2008 «σχετικά με κοινούς κανόνες εκμετάλλευσης των αεροπορικών γραμμών στην Κοινότητα».
Β. Το γεγονός ότι από τις διατάξεις της παρούσας δεν προκαλείται δαπάνη σε βάρος του κρατικού προϋπολογισμού, αποφασίζουμε:
Καθορίζουμε διαδικασία χρέωσης, είσπραξης, διαχείρισης, ελέγχου και παρακολούθησης των Τελών Εκσυγχρονισμού και Ανάπτυξης Αεροδρομίων (Τ.Ε.Α.Α.) σχετικά με τα περιφερειακά αεροδρόμια των Συμβάσεων Παραχώρησης που κυρώθηκαν με τα άρθρα 215 και 216 του Ν. 4389/2016 (ΦΕΚ Α’ 94/27-05-2016), και ειδικότερα τα αεροδρόμια Θεσσαλονίκης, Κέρκυρας, Χανιών, Κεφαλονιάς, Ζακύνθου, Ακτίου, Καβάλας, Ρόδου, Κω, Σάμου, Μυτιλήνης, Μυκόνου, Σαντορίνης και Σκιάθουως εξής:
Άρθρο 1 
ΧΡΕΩΣΗ - ΕΙΣΠΡΑΞΗ
1. Κάθε επιβάτης που βαρύνεται με Τ.Ε.Α.Α., το καταβάλει στην αεροπορική εταιρεία μέσω του εισιτηρίου του ή άλλου παραστατικού.
2. Οι παραχωρησιούχοι μεριμνούν για την εγκατάσταση και σωστή λειτουργία Ηλεκτρονικής Πλατφόρμας στους αερολιμένες, την παροχή πρόσβασης στην ΥΠΑ και σε εξουσιοδοτημένους εκπροσώπους των Αεροπορικών Εταιρειών και ελέγχουν την ορθή υποβολή, μέσω της πλατφόρμας, στοιχείων πτήσεων.
3. Οι εξουσιοδοτημένοι εκπρόσωποι των Αεροπορικών Εταιρειών καταχωρούν αναλυτικά στην Ηλεκτρονική Πλατφόρμα στοιχεία κίνησης επιβατών ανά πτήση σε Ηλεκτρονική Φόρμα Υποβολής Οικονομικών και Στατιστικών Στοιχείων πτήσης μέσω της οποίας ενημερώνεται η Μηνιαία Συγκεντρωτική Κατάσταση Υποβληθέντων Οικονομικών και Στατιστικών Στοιχείων.
4. Και οι δυο προαναφερόμενες καταστάσεις επέχουν θέση Δήλωσης Κατάθεσης (Δ.Κ.) της εταιρείας.
5. Η ΥΠΑ μέσω Ηλεκτρονικής Πλατφόρμας εποπτεύει τη διαδικασία χρέωσης των αεροπορικών εταιρειών με το ποσό του Τ.Ε.Α.Α. που προεισπράχτηκε από τους επιβάτες καθώς και την απόδοση του στους αντίστοιχους ειδικούς λογαριασμούς.
6. Η ΥΠΑ (Ειδικοί Υπόλογοι, Ε.Υ.) έχει την αρμοδιότητα ηλεκτρονικής απόρριψης των Δηλώσεων Κατάθεσης μέσω της πραγματοποίησης διασταυρωτικών ελέγχων εντός 5 ημερών μετά την πραγματοποίηση της πτήσης.
7. Για τις εταιρείες που καταβάλλουν Τ.Ε.Α.Α. σε μηνιαία βάση, η χρέωση οριστικοποιείται και οι Δ.Κ. θεωρούνται δεκτές μετά την παρέλευση των πέντε (5) ημερών από την πτήση. Για τις εταιρείες που καταβάλουν Τ.Ε.Α.Α. σε επιτόπια βάση, η χρέωση οριστικοποιείται πριν από την αναχώρηση του αεροσκάφους.
8. Το Τ.Ε.Α.Α εισπράττεται πριν την επιβίβαση των επιβατών στο αεροσκάφος με μέριμνα των αεροπορικών εταιρειών για λογαριασμό του Ελληνικού Δημοσίου και αποδίδεται κατά περίπτωση σε μηνιαία βάση σε λογαριασμούς που τηρούνται στην Τράπεζα Ελλάδος ή επιτοπίως πριν την αναχώρηση του αεροσκάφους σε Ειδικό Υπόλογο (Ε.Υ.) της Υπηρεσίας Πολιτικής Αεροπορίας (ΥΠΑ).
9. Οι οριστικοποιημένες Δ.Κ. των εταιρειών που καταβάλουν ΤΕΑΑ σε μηνιαία ή επιτόπια βάση αποστέλλονται από τους αερολιμένες ηλεκτρονικά στο Λογιστικό και Εφοδιαστικό Κέντρο της ΥΠΑ (ΛΕΚ/Β) καθώς και στη Διεύθυνση Οικονομικού και Εφοδιασμού (Δ11/Β, Ζ).
10. Οι όροι σύμφωνα με τους οποίους οι εταιρείες καταβάλλουν κατά περίπτωση το Τ.Ε.Α.Α., σε μηνιαία βάση ή επιτόπια, καθορίζονται από την ΥΠΑ.
Άρθρο 2 
ΑΠΟΔΟΣΗ ΤΟΥ ΤΕ.Α.Α.
1. Το Τ.Ε.Α.Α. αποδίδεται από τις Αεροπορικές Εταιρείες σε μηνιαία βάση ή επιτοπίως πριν την αναχώρηση του αεροσκάφους.
Για την απόδοση του Τ.Ε.Α.Α. σε μηνιαία βάση οι εταιρείες υποχρεούνται να προσκομίσουν στην αρμόδια Διεύθυνση της ΥΠΑ (Δ11/Β) εγγυητική επιστολή, ποσού ίσου με τα αναλογούντα στο μήνα με την υψηλότερη κίνηση επιβατών Τ.Ε.Α.Α., με την οποία να εγγυώνται ανεπιφύλακτα την υποχρέωση εξόφλησης ληξιπρόθεσμων οφειλών από Τ.Ε.Α.Α. (κύρια οφειλή και πρόσθετοι φόροι).
Προς τον σκοπό αυτό υποβάλλουν στην αρμόδια Διεύθυνση της ΥΠΑ τα ακόλουθα δικαιολογητικά προκειμένου να υπολογισθεί το ύψος της Εγγυητικής Επιστολής: α. Δρομολόγια πτήσεων (timetable) σε ετήσια βάση. β. Τύπους αεροσκαφών σε σχέση με το πρόγραμμα πτήσεων.
γ. Αριθμός θέσεων επιβατών ανά τύπο αεροσκάφους - χωρητικότητα
δ. Κωδικό εταιρείας (DESIGNATOR - 3 LETTER CODE).
ε. Α.Φ.Μ. της αεροπορικής εταιρείας, ή εφ’ όσον αυτή δεν έχει γραφεία στην Ελλάδα το Α.Φ.Μ. του εκπροσώπου
2. Για την καταβολή των Τελών σε μηνιαία βάση ισχύουν οι εγγυητικές επιστολές που έχουν ήδη κατατεθεί στην Υπηρεσία Πολιτικής Αεροπορίας αναφορικά με τα Τ.Ε.Α.Α..
Άρθρο 3 
ΠΛΗΡΩΜΕΣ - ΔΗΛΩΣΕΙΣ - ΑΡΧΕΙΑ
Α. ΜΗΝΙΑΙΑ ΚΑΤΑΒΟΛΗ ΤΕΛΩΝ
1. Κάθε αεροπορική εταιρεία, στην οποία έχει δοθεί έγκριση καταβολής του τέλους σε μηνιαία βάση από την ΥΠΑ, υποχρεούται να καταθέτει το εισπραττόμενο τέλος εκάστου μηνός εντός των πρώτων 20 ημερών του επομένου, από την αναχώρηση των επιβατών, μηνός, σε πίστωση των δεκατεσσάρων (14) Ειδικών Λογαριασμών των αερολιμένων, με τίτλο «Ταμείο Ανάπτυξης και Εκσυγχρονισμού Αερολιμένα» που συμπληρώνονται με το όνομα του αντίστοιχου αερολιμένα και τηρούνται για καθένα από τα δεκατέσσερα (14) περιφερειακά αεροδρόμια, σύμφωνα με την παράγραφο 1 του άρθρου 217 του Ν. 4389/2016, στην Τράπεζα Ελλάδος - Τμήμα Σχέσεων με το Δημόσιο (ΠΑΡΑΡΤΗΜΑ I) συνοδευόμενο με οριστικοποιημένη Δήλωση Κατάθεσης της πτήσης όπως εκτυπώνεται μέσω της ηλεκτρονικής πλατφόρμας (ΠΑΡΑΡΤΗΜΑ II, ενδεικτικά).
Ως ημερομηνία καταβολής θεωρείται η ημερομηνία πίστωσης από την Τράπεζας της Ελλάδος.
Στα παραστατικά κατάθεσης αναγράφεται: «Εταιρεία/ Μήνας Πτήσεων/Αερολιμένας» με συγκεκριμένη κωδικοποίηση που καθορίζεται με Απόφαση Διοικητή ΥΠΑ σε συμφωνία με τους παραχωρησιούχους.
2. Κάθε αεροπορική εταιρεία, ή ο νόμιμος αντιπρόσωπός της υποβάλλει τις Δηλώσεις Κατάθεσης προς την Δ.Ο.Υ. ΦΑΕΕ ΑΘΗΝΩΝ και στην ΥΠΑ (ΛΕΚ), ανά αερολιμένα, το αργότερο μέχρι την 25η ημέρα του επομένου μηνός από το μήνα αναχώρησης της πτήσης, μαζί με τα αντίγραφα των αποδείξεων κατάθεσης στην Τράπεζα Ελλάδος.
Β. ΕΠΙΤΟΠΙΑ ΚΑΤΑΒΟΛΗ ΤΕΛΩΝ
1. Η καταβολή, με μετρητά ή επιταγή, σε επιτόπια βάση γίνεται στους Ειδικούς Υπολόγους (Ε.Υ.) επιτόπιας είσπραξης εσόδων ΥΠΑ του Αερολιμένα.
2. Οι Ε.Υ.:
α. Εκδίδουν ανά πτήση απόδειξη επιτόπιας είσπραξης Τ.Ε.Α.Α. σε τρία (3) αντίτυπα (που φέρουν αρίθμηση και θεώρηση από το ΛΕΚ/Β) αφού συμπληρώσουν τα προβλεπόμενα στοιχεία αυτής. Στη συνέχεια διανέμουν τα αντίτυπα ως εξής:
α.α. Το πρώτο δίδεται στον υπόχρεο με την εξόφληση. α.β. Το δεύτερο παραμένει στο αρχείο του Ε.Υ.
α.γ. Το τρίτο διαβιβάζεται στη Διεύθυνση Οικονομικού και Εφοδιασμού (Δ11/Β, Ζ)
β. Ελέγχουν, στην περίπτωση εξόφλησης με επιταγή, την ορθότητα και πληρότητα των στοιχείων της επιταγής και την ύπαρξη σφραγίδας της εταιρείας με τα στοιχεία αυτής (ονομασία, διεύθυνση και Α.Φ.Μ.).
γ. Αναγράφουν, στην απόδειξη επιτόπιας είσπραξης, την Τράπεζα έκδοσης της, τον αριθμό και την ημερομηνία έκδοσης της επιταγής.
δ. Η επιταγή εκδίδεται «σε διαταγή της Τράπεζας Ελλάδος και σε πίστωση του Ειδικού Λογαριασμού «Ταμείο Ανάπτυξης και Εκσυγχρονισμού Αερολιμένα……», συμπληρωμένου του αντίστοιχου αερολιμένα εκ των δεκατεσσάρων (14) περιφερειακών αεροδρομίων, για τον οποίο εισπράττεται το τέλος
3. Ο εκάστοτε Ε.Υ. του αερολιμένα καταθέτει τα ποσά τα οποία εισέπραξε, σε επιτόπια βάση, από τις αεροπορικές εταιρείες, στον αντίστοιχο Ειδικό Λογαριασμό του αερολιμένα εκάστου περιφερειακού αεροδρομίου που τηρείται στην Τράπεζα της Ελλάδος.
Στις περιπτώσεις όπου δεν υπάρχει υποκατάστημα της Τράπεζας Ελλάδος τα ποσά κατατίθενται:
i. είτε στη Δ.Ο.Υ. που υπάγεται ο Αερολιμένας, η οποία με εντολή μεταφοράς που κοινοποιείται στον Ε.Υ. αποστέλλει το ποσό στην Τράπεζα Ελλάδος για πίστωση του λογαριασμού,
ii. είτε σε τράπεζα του αερολιμένα με το άνοιγμα λογαριασμού επ’ ονόματι ΥΠΑ, σύμφωνα με διαδικασία που θα καθοριστεί με την έκδοση μεταγενέστερης κοινής υπουργική απόφασης, σε συμφωνία με τους παραχωρησιούχους.
4. Οι Αερολιμένες ενημερώνουν για τα έσοδα εκ των Τ.Ε.Α.Α., μηνιαίως, τη Διεύθυνση Οικονομικού και Εφοδιασμού (Δ11/Β) και αποστέλλουν στο Τμήμα Ελέγχου Εσόδων ΥΠΑ (Δ11/Ζ) αντίτυπο των αποδείξεων επιτόπιας είσπραξης και της αναλυτικής κατάστασης επιτοπίων εισπράξεων.
Άρθρο 4 
ΕΛΕΓΧΟΣ - ΠΑΡΑΚΟΛΟΥΘΗΣΗ -
ΑΝΕΠΑΡΚΕΙΣ ΠΛΗΡΩΜΕΣ - ΑΡΧΕΙΑ
1. Η Τράπεζα της Ελλάδος αποστέλλει ηλεκτρονικά ημερησίως στο Λογιστικό και Εφοδιαστικό Κέντρο (ΛΕΚ) της ΥΠΑ και στους παραχωρησιούχους τα παραστατικά κίνησης των Ειδικών Λογαριασμών και, μηνιαίως, τη συνολική κίνηση του λογαριασμού.
2. Οι παραχωρησιούχοι από την 21η και μέχρι την τελευταία ημέρα κάθε μήνα ενημερώνουν εγγράφως τους αερομεταφορείς και την ΥΠΑ για τα οφειλόμενα ΤΕΑΑ ή την μη έγκαιρη υποβολή Δήλωσης Κατάθεσης και πραγματοποιούν σχετικές διαβουλεύσεις με την ΥΠΑ εφόσον απαιτείται.
3. Η ΥΠΑ, για κάθε περίπτωση εκπρόθεσμης, ανακριβούς ή μη υποβολής Δήλωση Κατάθεσης Τ.Ε.Α.Α. ή σε περιπτώσεις μη καταβολής ή ανεπαρκούς καταβολής των Τ.Ε.Α.Α. επιβάλλει πρόσθετο φόρο σύμφωνα με τις διατάξεις των Νόμων 3296/2004 και 3220/2004 (σημεία 19-21 του σκεπτικού).
4. Το ΛΕΚ ενημερώνει τη Διεύθυνση Οικονομικού και Εφοδιασμού (Δ11/Β), για τα μηναία έσοδα εκ των Τ.Ε.Α.Α.
5. Κάθε αεροπορική εταιρεία πρέπει να αναφέρει κάθε διαπιστωθείσα ανεπαρκή πληρωμή (μη απόδοση εισπραχθέντων τελών, ή μη χρέωση επιβάτη) στους παραχωρησιούχους, στην Δ.Ο.Υ. ΦΑΕΕ Αθηνών και στην ΥΠΑ με συμπληρωματική Δήλωση Κατάθεσης του ΤΕΑΑ και να καταβάλλει το οφειλόμενο ποσό μαζί με το προβλεπόμενο πρόσθετο φόρο.
6. Για τον έλεγχο και την παρακολούθηση των εσόδων εκ των Τ.Ε.Α.Α., κάθε αεροπορική εταιρεία, τηρεί τα κατάλληλα αρχεία επιβατών, όπως ονομαστικές καταστάσεις, ηλεκτρονικά αρχεία, αποκόμματα εισιτηρίων, καθώς και το ποσό των τελών που καταβάλλονται σ’ αυτήν. Η ΥΠΑ μπορεί κατά πάντα χρόνο να επιθεωρεί με τα αρμόδια όργανα της και να λαμβάνει αντίγραφα αυτών των αρχείων.
Άρθρο 5
ΛΗΨΗ ΜΕΤΡΩΝ
Η ΥΠΑ έχει την αρμοδιότητα, μετά από σχετική προειδοποίηση, να προβεί στην λήψη μέτρων, όπως:
Α. Αλλαγή τρόπου καταβολής του ΤΕΑΑ από την αεροπορική εταιρεία, από μηνιαία σε επιτόπια βάση
Β. Κατάπτωση Εγγυητικών Επιστολών
Γ. Αποστολή χρηματικού καταλόγου ληξιπρόθεσμων οφειλών της εταιρείας στην αρμόδια Δ.Ο.Υ. για βεβαίωση της οφειλής (κύρια οφειλή και πρόσθετοι φόροι για κάθε μήνα καθυστέρησης), χωριστά για κάθε αερολιμένα.
Οι Δ.Ο.Υ. αποδίδουν τα εισπραττόμενα ποσά στους ειδικούς λογαριασμούς κάθε αερολιμένα (Τ.Α.Ε.Α.) και ενημερώνουν αναλυτικά την ΥΠΑ (ΛΕΚ) για λογιστική παρακολούθηση.
Σε περίπτωση που εξοφλήθηκαν βεβαιωμένες οφειλές, ή διαπιστωθεί ότι δεν υφίσταται πλέον οφειλή, η ΥΠΑ (ΛΕΚ) συντάσσει κατά τα προβλεπόμενα, απόφαση διαγραφής οφειλών, την οποία αποστέλλει στην αρμόδια Δ.Ο.Υ., με κοινοποίηση στην εταιρεία.
Δ. Επιβολή προστίμου, λόγω παραβάσεως σχετικής Αερολιμενικής Διάταξης, εφ’ όσον η αεροπορική εταιρεία, η οποία υποχρεούται σε επιτόπια καταβολή, δεν εξοφλήσει την οφειλή της πριν την αναχώρηση του αεροσκάφους.
Ε. Κράτηση αεροσκάφους, βάσει του άρθρου 189 του Ν. 1815, όπως αυτό τροποποιήθηκε με το άρθρο Πέμπτο του Ν. 2338/1995 (σημείο 4 του σκεπτικού).
Άρθρο 6
ΜΕΤΑΦΟΡΑ - ΔΙΑΘΕΣΗ ΠΙΣΤΩΣΕΩΝ
1 Τα ποσά των εισπραχθέντων Τ.Ε.Α.Α. μεταφέρονται με ενέργειες της Τράπεζας Ελλάδος, την αμέσως επόμενη εργάσιμη ημέρα, από την πίστωση στους ειδικούς λογαριασμούς Τ.Α.Ε.Α., σε τραπεζικούς λογαριασμούς των παραχωρησιούχων, τους οποίους οι παραχωρησιούχοι υποχρεούνται προηγουμένως να έχουν κοινοποιήσει εγγράφως στο Υπουργείο Οικονομικών και στην Υπηρεσία Πολιτικής Αεροπορίας.
2 . Με πάγια εντολή στις τράπεζες όπου τηρούνται οι τραπεζικοί λογαριασμοί των παραχωρησιούχων,.. μεταφέρονται την αμέσως επόμενη εργάσιμη ημέρα της λήξεως του πρώτου έτους παραχώρησης όπως αυτό ορίζεται στις Συμβάσεις παραχώρησης και για κάθε επόμενο έτος παραχώρησης της αμέσως επομένης εργάσιμης της 31 Δεκεμβρίου του αντίστοιχου έτους:
α. ποσοστό 8,5%, έως την 1η Νοεμβρίου 2024 των πιστώσεων και
β. ποσοστό 35% από την 1η Νοεμβρίου 2024 των πιστώσεων,
στον λογαριασμό «ποσοστά Τ.Α.Α.Σ. και Τ.Α.Ε.Α. υπέρ ΥΠΑ» με αξία την ημερομηνία κατάθεσης. Τα πιστούμενα στον ανωτέρω λογαριασμό ποσά διατίθενται στην ΥΠΑ για τη χρηματοδότηση του ρόλου της ως ρυθμιστική αρχή αεροδρομίων, του ελλείμματος που προκύπτει από τη λειτουργία των αεροδρομίων τα οποία διατηρούνται από το Δημόσιο και των διαδρομών που παρέχονται μέσω Υποχρεώσεων Παροχής Δημόσιας Υπηρεσίας.
3 . Στο τέλος κάθε μήνα, η ΥΠΑ και οι παραχωρησιούχοι ελέγχουν συνολικά τη μεταφορά των ποσών και πραγματοποιούνται τυχόν αντιλογιστικές εγγραφές.
4 Η άντληση ποσών από τους Ειδικούς Λογαριασμούς για τις περιπτώσεις που αφορούν αντιλογισμούς εγγραφών, λόγω επιστροφής αχρεωσθήτως καταβληθέντος ποσού, λόγω κατάθεσης σε λάθος λογαριασμό ή ποσών των οποίων οι παραχωρησιούχοι δεν είναι δικαιούχοι, γίνεται με εντολή του Προϊσταμένου της αρμόδιας Διεύθυνσης του Γενικού Λογιστηρίου του Κράτους προς την Τράπεζα Ελλάδος, μετά από εισήγηση της ΥΠΑ.
Άρθρο 7
ΔΙΕΥΘΕΤΗΣΗ ΔΙΑΦΟΡΑΣ ΟΦΕΙΛΩΝ
Η αξιολόγηση υποβληθέντων αιτημάτων αεροπορικών εταιρειών σχετικά με επιστροφές αχρεωστήτως καταβληθέντων ποσών γίνεται ως ακολούθως:
Α. Για τις εταιρείες που καταβάλλουν Τ.Ε.Α.Α. σε μηνιαία βάση:
i. Οι εταιρείες αποστέλλουν αίτημα διευθέτησης διαφοράς ή επιστροφής αχρεωστήτως καταβληθέντος ποσού στον Αερολιμένα/ΥΠΑ μαζί με και τα πρωτογενή παραστατικά (Δήλωση Κατάθεσης, Δηλωτικά φόρτωσης (Load sheet) ή/και Load Departure Message, απόδειξη καταβολής στην Τράπεζα Ελλάδος κλπ) που το τεκμηριώνουν, το αργότερο εντός 30 ημερών από την ημερομηνία πραγματοποίησης της αμφισβητούμενης πτήσης.
ii. Ο Ε.Υ. ελέγχει τα παραστατικά και οποιοδήποτε άλλο στοιχείο θεωρεί απαραίτητο και εισηγείται αναλόγως στο ΛΕΚ/Β αποστέλλοντάς το αίτημα και τα πλήρη πρωτογενή παραστατικά που το τεκμηριώνουν.
iii. Το ΛΕΚ/Β αποφασίζει οριστικά επί της αποδοχής ή απόρριψης του αιτήματος της εταιρείας.
Σε περίπτωση αποδοχής, το ΛΕΚ ενημερώνει τον Ε.Υ. και τους παραχωρησιούχους προκειμένου ο Ε.Υ. να συμψηφίσει το ποσό με μελλοντική χρέωση.
Σε περίπτωση που η εταιρεία δεν έχει προγραμματισμένες πτήσεις για την επόμενη περίοδο, το ΛΕΚ αποστέλλει έγγραφο στο Γενικό Λογιστήριο του Κράτους προκειμένου με εντολή του προς την Τράπεζα της Ελλάδος-Τμήμα Σχέσεων με το Δημόσιο, να επιστραφεί το ποσό ως αχρεωστήτως καταβληθέν με χρέωση του αντίστοιχου ειδικού λογαριασμού του αερολιμένα Τ.Α.Ε.Α. και πίστωση του λογαριασμού της εταιρείας, αφαιρουμένων των τυχόν τραπεζικών εξόδων. Το έγγραφο κοινοποιείται στον δικαιούχο, στην Τράπεζα της Ελλάδος, Δ11/Β και Δ11/Ζ και στους παραχωρησιούχους.
Β. Για τις εταιρείες που καταβάλλουν Τ.Ε.Α.Α. σε επιτόπια βάση:
i. Οι εταιρείες αποστέλλουν αίτημα διευθέτησης διαφοράς ή επιστροφής αχρεωστήτως καταβληθέντος ποσού, στον Ε.Υ. του Αερολιμένα με τα πρωτογενή παραστατικά που το τεκμηριώνουν (Δήλωση Κατάθεσης, Δηλωτικά φόρτωσης (Load sheet) ή/και Load Departure Message, απόδειξη καταβολής στην Τράπεζα Ελλάδος), το αργότερο εντός 30 ημερών από την ημερομηνία πραγματοποίησης της αμφισβητούμενης πτήσης.
ii. Ο Ε.Υ. ελέγχει τα παραστατικά και οποιοδήποτε άλλο στοιχείο θεωρεί απαραίτητο και εισηγείται αναλόγως στη Διεύθυνση Οικονομικού και Εφοδιασμού (Δ11/Ζ) αποστέλλοντάς το αίτημα και τα πλήρη πρωτογενή παραστατικά.
iii. Η Δ11/Ζ αποφασίζει οριστικά επί της αποδοχής ή απόρριψης του αιτήματος της εταιρείας. Σε περίπτωση αποδοχής, η Δ11/Ζ ενημερώνει τον Ε.Υ. και τους παραχωρησιούχους προκειμένου ο Ε.Υ. να συμψηφίσει το ποσό με μελλοντική χρέωση.
Σε περίπτωση που η εταιρεία δεν έχει προγραμματισμένες πτήσεις για την επόμενη περίοδο, η Δ11/Ζ αποστέλλει έγγραφο στο Γενικό Λογιστήριο του Κράτους προκειμένου με εντολή του προς την Τράπεζα της Ελλάδος - Τμήμα Σχέσεων με το Δημόσιο, να επιστραφεί το ποσό ως αχρεωστήτως καταβληθέν με χρέωση του Eιδικού Λογαριασμού του αερολιμένα Τ.Α.Ε.Α. και πίστωση του λογαριασμού της εταιρείας, αφαιρουμένων των τυχόν τραπεζικών εξόδων. Το έγγραφο κοινοποιείται στο δικαιούχο, στην Τράπεζα της Ελλάδος, στην Δ11/Β - Δ11/Ζ, ΛΕΚ και στους παραχωρησιούχους.
Άρθρο 8 
ΓΕΝΙΚΕΣ ΡΥΘΜΙΣΕΙΣ
1. Με Απόφαση Διοικητή ΥΠΑ καθορίζονται οι αρμοδιότητες των εμπλεκομένων μονάδων ΥΠΑ.
2. Με απόφαση Διοικητή ΥΠΑ καθορίζονται, σε συμφωνία με τους παραχωρησιούχους, σε διάστημα δύο (2) μηνών από την έκδοση της παρούσας, ο τρόπος υπολογισμού των Εγγυητικών Επιστολών, οι προθεσμίες κατάπτωσης αυτών και τα στοιχεία που απαιτούνται στην ηλεκτρονική πλατφόρμα.
3. Οι αναφερόμενες Αποφάσεις στα με αριθμ. 15 και 16 σημεία του σκεπτικού εξακολουθούν να ισχύουν για τους αερολιμένες που δεν εμπίπτουν στο πεδίο εφαρμογής των άρθρων 215 και 216 του Ν. 4389/2016 (ΦΕΚ Α’ 94/27-05-2016).
4. Κάθε κανονιστική πράξη, αντίθετη προς τις διατάξεις της παρούσας, καταργείται.
5. Η ισχύς της παρούσας αρχίζει από την ημερομηνία έναρξης παραχώρησης των Περιφερειακών Αεροδρομίων, κατά τα άρθρα 6.2.2. των Συμβάσεων Παραχώρησης που κυρώθηκαν με το Ν. 4389/2016.

ΝΕΟ ΣΥΝΟΛΙΚΟ ΠΟΣΟ ΤΕΛΩΝ ΓΙΑ ΚΑΤΑΘΕΣΗ
Η παρούσα απόφαση να δημοσιευθεί στην Εφημερίδα της Κυβερνήσεως και στις αγγελίες του Εγχειριδίου Αεροναυτιλιακών Πληροφοριών Ελλάδος (AIP GREECE).
Ελληνικό, 26 Αυγούστου 2016
Οι Υπουργοί
Αναπληρωτής Υπουργός Υποδομών, Μεταφορών
Οικονομικών και Δικτύων
ΓΕΩΡΓΙΟΣ ΧΟΥΛΙΑΡΑΚΗΣ ΧΡΗΣΤΟΣ ΣΠΙΡΤΖΗΣ
